”On tullut vastaan sovelluksia, joista tiedot kyydistä saa pyyhittyä pois senkin jälkeen, kun asiakas on saanut kuitin”, Verohallinnon valvontajohtaja Marko Myllyniemi kertoo.

Liikenne- ja viestintäministeri Timo Harakka joutuu siivoamaan urakalla keskustalaisen edeltäjänsä Anne Bernerin aiheuttamia sotkuja. Yksi niistä on paraatiovien avaaminen veronkiertäjille. Lauri Nurmi

Pääministeri Juha Sipilän (kesk) hallituksen toteuttama taksiuudistus avasi paraatiovet veronkiertäjille.

Kaikissa takseissa ei enää ole taksamittareita, eivätkä uudet taksisovellukset ole luotettavia.

Verohallinnon valvontajohtaja Marko Myllyniemi kertoo, että joidenkin taksiyritysten käyttämät mobiilisovellukset mahdollistavat veronkierron eli talousrikollisuuden.

– On tullut vastaan sovelluksia, joista tiedot kyydistä saa pyyhittyä pois senkin jälkeen, kun asiakas on saanut kuitin, Myllyniemi sanoo.

Kuitin saaminen taksinkuljettajalta ei siis välttämättä tarkoita sitä, että tällä olisi puhdasta bensaa tankissa.

Verohallinto otti vuonna 2019 taksialalta vastaan kaksinkertaisen määrän ilmiantoja veronkierrosta vuoteen 2018 verrattuna.

– Tämä on tuore tieto, jonka olen saanut juuri pari päivää sitten. Tähän on varmasti vaikuttanut taksialan ongelmien esilläolo mediassa, mutta joka tapauksessa tieto on meitä huolestuttava asia, Myllyniemi sanoo Iltalehdelle.

Ainakin 1 300 mahdollista veronkiertäjää

Periaatteessa verottaja tietää, että taksien ratissa istuu tällä hetkellä vähintään satoja veronkiertäjiä. Käytännössä verovalvonta on vaikeaa, koska taksiuudistus teki sallituiksi esimerkiksi kiinteähintaiset käteisellä maksettavat taksimatkat.

– Mittarittomat kiinteähintaiset kyydit aiheuttavat valvonnan näkökulmasta selvän harmaan talouden riskin, koska niiden valvonta on hankalaa. Kattava valvonta on käytännössä mahdotonta niissä kuljetustilanteissa, jotka ajetaan ilman mittaria tai sovellusta ja joissa maksu on suoritettu käyttäen käteistä rahaa, Verohallinnon yritysveroyksikkö huomauttaa lausunnossaan.

Pelkästään tilastoista pystyy päättelemään, että harmaa talous rehottaa taksibisneksessä.

– Alalle on tullut 1 300 uutta toimijaa, jotka eivät ole rekisteröityneet verovelvollisiksi, Myllyniemi kertoo.

Verohallinnon tietojen mukaan on olemassa noin 1 300 taksiluvan haltijaa, jotka eivät ole rekisteröityneet liiketoiminnastaan Verohallinnon rekistereihin. Verottaja luonnehtii luparekisteriä, jossa on näennäisesti nukkuvia toiminnanharjoittajia, harmaan talouden torjunnan näkökulmasta riskiksi.

– Oletettavaa on, että nämä kaikki eivät ole ajamatta taksia, vaan että osa ajaa taksia eikä maksa siitä saaduista tuloista lainkaan veroa, Myllyniemi sanoo hirtehisesti.

Kuvan taksit eivät liity juttuun. IL-arkisto

Harakka siivoaa Bernerin sotkuja

Liikenne- ja viestintäministeri Timo Harakka (sd) kertoi maanantaina Säätytalolla, että hän haluaa taksiuudistuksen korjaussarjan sisältämät lakimuutokset voimaan jo vuoden 2021 alusta lukien.

Parhaillaan on menossa lausuntokierros.

Harakka joutuu siivoamaan urakalla keskustalaisen edeltäjänsä Anne Bernerin aiheuttamia sotkuja. Yksi niistä on paraatiovien avaaminen veronkiertäjille.

Mikäli hallitus kuuntelee esimerkiksi verottajaa, lainsäädäntöön on luvassa suuria muutoksia.

– Tietyt viranomaisten tiedonhankintaa turvaavat elementit vaikuttavat jo olemassaolollaan alan toimijoihin, joten siksi ajomatkoista tietoja keräävä taksamittari tai sitä vastaava laite/sovellus on keskeisessä roolissa taksialan harmaan talouden torjunnassa, verottaja arvioi lausunnossaan.

Myllyniemen mukaan pelkkä taksisovellus ei myöskään riitä, vaan sen on luotettavasti tallennettava ajot ja niistä maksetut rahasummat.

Verohallinto vaatii, että taksamittaria tai vastaavaa sovellusta tulisi käyttää ja pitää päällä kaikkien tarjottujen kyytien osalta. Tämä palvelisi kirjanpitolain velvoitteen noudattamista, mikä edellyttää, että jokaisesta suoritteen luovuttamisesta - taksialalla yksittäisestä kuljetuksesta - muodostetaan yksilöity tosite, joka todentaa liiketapahtuman.

– Kun kaikki ajot kirjautuvat järjestelmään, voidaan asiakkaalle tarjota kuitti (paperinen tai sähköinen) ja yritys voi täyttää kuitinantovelvollisuutensa, verottaja perustelee kantaansa.

Verottajalta vaatimuslista Harakalle

Verohallinto on laatinut listan tiedoista, jotka kiinteän taksamittarin tai sovelluksen on kerättävä, jotta verovalvonta onnistuisi jatkossa.

Verottaja haluaa kaikkien taksien osalta pääsyn seuraaviin tietoihin: yrittäjän yksilöintitiedot (y-tunnus), ajoneuvo (rekisterinumero, mukaan lukien vara-auton käyttö), ajon suorittaneen kuljettajan yksilöintitiedot (henkilötunnus), matkan ajankohta, matkan pituus ja sen ajallinen kesto sekä matkan hinta- ja maksutapatieto.

Verohallinnon valvontajohtaja Marko Myllyniemi ei Säätytalossa järjestetyssä kuulemistilaisuudessa juurikaan peitellyt sitä, että edellisellä vaalikaudella toteutettu taksiuudistus oli verottajan näkökulmasta epäonnistunut. Lauri Nurmi

Mikäli taksiluvan haltija käyttää sovellusta tai järjestelmää, jossa kyydin välittävää tahoa, kuten taksikeskusta, ei ole, pitää taksiliikenteen harjoittajan verottajan mielestä varmistua siitä, että liiketoiminnassa käytetty sovellus kerää kaikki vaaditut tiedot, eikä niitä ole mahdollista jälkikäteen peukaloida.

Valvontajohtaja Myllyniemi korostaa, että verottajan ”tietotarpeiden turvaaminen mahdollistaisi valvonnan automaatioasteen nostamisen, tehostaisi harmaan talouden torjuntaa sekä edistäisi kilpailuneutraliteetin toteutumista toimialalla”.

– Velvoitteitaan laiminlyövät verovelvolliset eivät tällöin saisi perusteetonta etua suhteessa velvoitteensa lainmukaisesti hoitaviin toimijoihin, yritysveroyksikkö arvioi lausunnossaan.